යම් ආකාරයකින් හිටපු ජනාධිපති මහින්ද රාජපක්ෂගෙන් අග්‍රාමාත්‍ය අපේක්ෂක ධුරයට ඉල්ලීමක් ලැබුනහොත් වත්මන් ජනාධිපතිවරයා ඉහත සිදුවීම සිහිපත් කරගත යුතු බවයි ඩිලාන් පෙරේරා මන්ත්‍රීවරයා කියා සිටියේ.ශ්‍රී ලංකා නිදහස් පක්ෂය නියෝජනය කරමින් රජයේ අමාත්‍යවරුන් ලෙස කටයුතු කළ ඩිලාන් පෙරේරා, මහින්ද යාපා අබේවර්ධන, සී.බී.රත්නායක සහ පවිත්‍රා වන්නිආරච්චි එම ධුරවලින් ඉල්ලා අස්වන බවට ප්‍රකාශ කිරීම සඳහා විපක්ෂ නායක කාර්යාලයේ අද පැවති මාධ්‍ය හමුවේදීයි ඔහු මේ බව කියා සිටියේ.ජාතික ආණ්ඩුව තුළ තවදුරටත් කටයුතු කිරීමට නොහැකි තත්ත්වයක් උදාවී තිබීම හේතුවෙන් තමන් අමාත්‍ය ධුරවලින් ඉවත්වීමට තීරණය කළ බවයි එහිදී තනතුරුවලින් ඉල්ලා අස්වූ මන්ත්‍රීවරුන් කියා සිටියේ.ඩිලාන් පෙරේරා නිවාස සහ සමෘද්ධි රාජ්‍ය අමාත්‍ය ධුරයේද, මහින්ද යාපා පාර්ලිමේන්තු කටයුතු අමාත්‍ය ධුරයේද, සී.බී. රත්නායක රාජ්‍ය පරිපාලන හා ප්‍රජාතාන්ත්‍රීය පාලනය පිළිබඳ රාජ්‍ය අමාත්‍යවරයා ලෙසද, පවිත්‍රා වන්නිආරච්චි පරිසර රාජ්‍ය අමාත්‍ය ධුරයේද  කටයුතු කළා.එම මාධ්‍ය හමුවේදී අදහස් දැක්වූ පාර්ලිමේන්තු මන්ත්‍රී මහින්ද යාපා අබේවර්ධන කියා සිටියේ ජාතික ආණ්ඩුවක් යනු අමූලික බොරුවක් බවයි.පාර්ලිමේන්තු මන්ත්‍රිනි පවිත්‍රා වන්නිආරච්චි මෙම මාධ්‍ය හමුවේදී ප්‍රකාශ කළේ ප්‍රතිපත්තිමය කරුණු මත අමාත්‍ය ධුරයෙන් ඉල්ලා අස්වීමට තීරණය කළ බවයි.